Il-Kunsill approva l-konklużjonijiet għal tikketta dwar it-trattament xieraq tal-annimali fl-UE kollha, filwaqt li enfasizza l-objettiv ġenerali li jtejjeb it-trattament tal-annimali għal kemm jista' jkun annimali li jipproduċu l-ikel. Permezz tal-konklużjonijiet approvati, il-Kunsill jistieden lill-Kummissjoni Ewropea biex tippreżenta proposta dwar tikketta dwar it-trattament xieraq tal-annimali fl-UE kollha għal ikel prodott skont standards tat-trattament xieraq tal-annimali ogħla minn dawk fil-leġiżlazzjoni tal-UE. It-trattament xieraq tal-annimali kien prijorità għall-presidenza tagħna u ninsab kuntent ħafna li issa qed isir ukoll prijorità tal-UE għal standards ogħla u aktar ambizzjużi. Tikketta komuni tal-UE dwar it-trattament xieraq tal-annimali żżid il-kredibbiltà u t-trasparenza fis-swieq tagħna u tippermetti lill-konsumaturi jagħmlu għażliet aktar infurmati. Dan jgħin ukoll biex il-produtturi li jirrispettaw dawk l-istandards jiġu ppremjati. Julia Klöckner, Ministru Federali tal-Ġermanja għall-Ikel u l-Agrikoltura Il-ministri appoġġaw it-talbiet tal-konsumaturi biex ikun jista' jintgħaraf faċilment l-ikel prodott skont standards aktar stretti tat-trattament xieraq tal-annimali u, permezz tal-konklużjonijiet, appellaw biex jittieħed kont ta' kriterji speċifiċi meta tiġi żviluppata tikketta għall-UE kollha. Fost l-oħrajn, il-ministri enfasizzaw il-ħtieġa li mmorru lil hinn mir-rekwiżiti legali attwali tal-UE dwar it-trattament xieraq tal-annimali, sabiex gradwalment jiġu inklużi l-ispeċijiet kollha tal-bhejjem fit-tikketta li tkopri l- ħajja kollha tagħhom (anke t-trasport u l-qtil), u li tiġi żgurata interazzjoni bla xkiel mat-tikketti eżistenti . Konklużjonijiet tal-Kunsill dwar tikketta dwar it-trattament xieraq tal-annimali fl-UE kollha, 7 ta' Diċembru 2020 Ara l-paġna tal-laqgħa